Komisijos reglamentas (EB) Nr. 2637/1999
1999 m. gruodžio 14 d.
iš dalies keičiantis Reglamentą (EB) Nr. 2848/98, nustatantį išsamias Tarybos reglamento (EEB) Nr. 2075/92 taikymo taisykles dėl priemokų schemos, gamybos kvotų ir konkrečios pagalbos, suteikiamos augintojų grupėms žaliavinio tabako sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 2075/92 dėl bendro žaliavinio tabako rinkos organizavimo [1] su paskutiniais pakeitimais, padarytais Reglamentu (EB) Nr. 660/1999 [2], ypač į jo 11 ir 14a straipsnius,
kadangi:
(1) 1998 m. gruodžio 22 d. Komisijos reglamente (EB) Nr. 2848/98, nustatančiame išsamias Tarybos reglamento (EEB) Nr. 2075/92 taikymo taisykles dėl priemokų schemos, gamybos kvotų ir konkrečios pagalbos, suteikiamos augintojų grupėms žaliavinio tabako sektoriuje [3], su paskutiniais pakeitimais, padarytais Reglamentu (EB) Nr. 2162/1999 [4] nustatyta, kad kvotų pažymos augintojų grupei nepriklausantiems atskiriems augintojams arba augintojų grupėms turi būti išduotos ne vėliau kaip derliaus metų sausio 31 d. ir kad valstybės narės kompetentingai institucijai suteikiamas 20 dienų laikotarpis, skirtas įregistruoti rašytinius atskirų augintojų susitarimus dėl nuolatinio kvotų perdavimo;
(2) atsižvelgiant į tai, kad būtina atlikti administracinius patikrinimus, ypač sklypų, kai kurioms valstybėms narėms reikia skirti daugiau laiko kvotos pažymų išdavimo procedūroms atlikti ir įregistruoti rašytinius atskirų augintojų susitarimus dėl nuolatinio kvotų perdavimo. Todėl kvotų pažymų išdavimo augintojų grupei nepriklausantiems atskiriems augintojams arba augintojų grupėms terminą reikėtų pratęsti vienu mėnesiu, o rašytinių susitarimų dėl nuolatinio kvotų perdavimo įregistravimo laiką - 10 dienų;
(3) Reglamento (EB) Nr. 2848/98 36 straipsnyje yra nustatytos sumos, mokėtinos augintojams, kurių kvota 1999 metų derliui buvo atpirkta pagal kvotų atpirkimo programą. Nepažeidžiant būsimų pakeitimų, dabar reikėtų nustatyti sumas, kurias gaus augintojai, kurių kvotos bus atpirktos 2000 metų derliui;
(4) kvotos atpirkimo paraiškoje nurodyti kiekiai ir atpirkti kiekiai pagal veislių grupę, kaip nustatyta Reglamento (EB) Nr. 2848/98 35 straipsnyje, apie kuriuos turi būti pranešta Komisijai remiantis to reglamento 54 straipsnio j punktu, iki 1999 m. gruodžio 31 d. nėra prieinami. Todėl 1999 metų derliui numatytos atpirkimo sumos turėtų išlikti ir 2000 metų derliui.
(5) šiame reglamente numatytos priemonės atitinka Tabako vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2848/98 iš dalies keičiamas taip:
1) 22 straipsnio 3 dalyje žodžiai "sausio 31 d." keičiami žodžiais "vasario pabaigos".
2) 33 straipsnio 2 dalyje žodis "dvidešimt" keičiamas žodžiu "trisdešimt".
3) 36 straipsnis papildomas šia pastraipa:
"Augintojams, kurių kvotos 2000 metų derliui buvo atpirktos, kasmet bus mokamos pirmoje pastraipoje 1999 metų derliui nurodytų dydžių priemokos už 2001, 2002 ir 2003 metų derlius."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2000 metų derliaus.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 14 d.